Document ID: 32009D0102

Reference:
6.2.2009
SK
Úradný vestník Európskej únie
L 37/5
ROZHODNUTIE RADY
zo 4. novembra 2008
o poskytnutí strednodobej finančnej pomoci Spoločenstva Maďarsku
(2009/102/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 332/2002 z 18. februára 2002, ktorým sa zavádza systém strednodobej finančnej pomoci pre platobné bilancie členských štátov (1), a najmä na jeho článok 3 ods. 2,
so zreteľom na návrh Komisie predložený po porade s Hospodárskym a finančným výborom,
keďže:
(1)
Rozhodnutím 2009/103/ES (2) Rada rozhodla o poskytnutí vzájomnej pomoci Maďarsku.
(2)
Napriek očakávanému zlepšeniu stavu bežného účtu sa očakáva, že zahraničné finančné potreby Maďarska v rokoch 2008 a 2009 budú predstavovať približne 20 miliárd EUR, keďže s ohľadom na nedávny vývoj na finančnom trhu by sa kapitálový a finančný účet mohol výrazne prepadnúť a čistý odliv prostriedkov z portfólií by sa mohol zrýchliť.
(3)
Je vhodné poskytnúť Maďarsku podporu Spoločenstva do výšky 6,5 miliardy EUR v rámci systému strednodobej finančnej pomoci pre platobné bilancie členských štátov, ktorý bol zavedený nariadením (ES) č. 332/2002. Táto pomoc by sa mala poskytnúť spolu s úverom od Medzinárodného menového fondu vo výške 10,5 miliardy SDR (približne 12,5 miliardy EUR) v rámci pohotovostného úveru, ktorého schválenie sa očakáva 6. novembra 2008. Svetová banka takisto súhlasila s tým, že poskytne Maďarsku úver vo výške 1 miliardy EUR.
(4)
Pomoc by mala riadiť Komisia, ktorá by sa po porade s Hospodárskym a finančným výborom mala s maďarskými orgánmi dohodnúť na špecifických podmienkach hospodárskej politiky tvoriacich podmienku finančnej pomoci. Tieto podmienky by sa mali ustanoviť v memorande o porozumení. Komisia by mala v úverovej zmluve ustanoviť podrobné finančné podmienky.
(5)
Pomoc by sa mala poskytnúť s cieľom podporiť udržateľnosť platobnej bilancie v Maďarsku, čím by sa následne prispelo k úspešnej implementácii vládneho programu hospodárskej politiky v súčasnej hospodárskej a finančnej situácii,
ROZHODLA TAKTO:
Článok 1
1.   Spoločenstvo sprístupní Maďarsku strednodobý úver vo výške maximálne 6,5 miliardy EUR pri maximálnej priemernej dobe splatnosti 5 rokov.
2.   Finančná pomoc Spoločenstva bude k dispozícii počas dvoch rokov počnúc prvým dňom po nadobudnutí účinnosti tohto rozhodnutia.
Článok 2
1.   Komisia riadi pomoc v súlade so záväzkami Maďarska a odporúčaniami Rady, a to najmä v kontexte implementácie národného programu reforiem, ako aj konvergenčného programu a postupu pri nadmernom deficite.
2.   Po porade s Hospodárskym a finančným výborom sa Komisia dohodne s maďarskými orgánmi na špecifických podmienkach hospodárskej politiky tvoriacich podmienku finančnej pomoci, ako sa ustanovuje v článku 3 ods. 4. Tieto podmienky sa ustanovia v memorande o porozumení v súlade so záväzkami a odporúčaniami uvedenými v odseku 1 tohto článku. Komisia ustanoví v úverovej zmluve podrobné finančné podmienky.
3.   Komisia v spolupráci s Hospodárskym a finančným výborom pravidelne overuje, či sú splnené podmienky hospodárskej politiky tvoriace podmienku pomoci. Komisia priebežne informuje Hospodársky a finančný výbor o možnom splácaní pôžičiek, resp. reštrukturalizácii finančných podmienok.
Článok 3
1.   Finančnú pomoc Spoločenstva sprístupní Komisia Maďarsku prostredníctvom najviac piatich splátok, ktorých výška sa určí v memorande o porozumení.
2.   Prvá splátka sa uvoľní až vtedy, keď úverová zmluva a memorandum o porozumení nadobudnú účinnosť, ako aj na základe toho, že sa maďarskému parlamentu predložia návrhy legislatívnych zmien návrhu rozpočtu na rok 2009 zameraných na dosiahnutie zníženia schodku vo výške 2,6 % HDP a obsahujúcich k tomu smerujúce rozpočtové opatrenia.
3.   Ak to bude potrebné na financovanie úveru, povoľuje sa obozretné používanie úrokových swapov s protistranami najvyššej úverovej kvality.
4.   Komisia po obdržaní stanoviska Hospodárskeho a finančného výboru rozhodne o uvoľnení ďalších splátok. Vyplatenie každej ďalšej splátky sa uskutoční na základe uspokojivého vykonávania nového hospodárskeho programu maďarskej vlády podporeného dojednaniami MMF a vrátane konvergenčného programu Maďarska, a konkrétnejšie na základe špecifických podmienok hospodárskej politiky ustanovených v memorande o porozumení.
Tieto podmienky politiky by okrem iného mali zahŕňať:
a)
pokrok dosiahnutý vo fiškálnej konsolidácii plánovanej vládou v kontexte jej nového programu, ktorý je v súlade s odporúčaním Rady podľa postupu pri nadmernom deficite z 10. októbra 2006, ako aj v súlade so stanoviskom Rady z novembra 2007 k aktualizácii konvergenčného programu, najmä vo vzťahu k cieľovému schodku na rok 2009;
b)
špecifické opatrenia na kontrolu výdavkov vyplývajúcich z plánovaného procesu konsolidácie;
c)
pokrok dosiahnutý v reforme fiškálneho riadenia posilnením inštitucionálneho rámca a zavedením strednodobých fiškálnych pravidiel v súlade s návrhom, ktorý práve prerokováva maďarský parlament;
d)
reguláciu finančného sektora a reformu finančného dohľadu a zvýšenie kapacity orgánov účinne reagovať na problémy v oblasti platobnej schopnosti a likvidity a
e)
ostatné opatrenia štrukturálnych reforiem podporované v kontexte lisabonskej stratégie, ako napríklad posilňovanie stimulov na prácu s cieľom podporiť zamestnanosť a prispieť k dlhodobej udržateľnosti verejných financií.
Toto rozhodnutie je určené Maďarskej republike. Uverejní sa v Úradnom vestníku Európskej únie.
V Bruseli 4. novembra 2008
Za Radu
predseda
A. VONDRA
(1)  Ú. v. ES L 53, 23.2.2002, s. 1.
(2)  Pozri stranu 7 tohto úradného vestníka.

Summary:
Finančná pomoc Maďarsku
Finančná pomoc Maďarsku
ZHRNUTIE K DOKUMENTU:
Rozhodnutie Rady 2009/102/ES – strednodobá finančná pomoc pre Maďarsko
AKÝ JE CIEĽ TOHTO ROZHODNUTIA?
Európska únia (EÚ) a rôzne medzinárodné organizácie poskytli finančnú pomoc Maďarsku v rokoch 2008 až 2010.
Základom tejto pomoci bolo nariadenie (ES) č. 332/2002, ktoré umožňuje EÚ poskytovať strednodobú finančnú pomoc pre krajiny EÚ, ktoré nepatria do eurozóny a majú ťažkosti s platobnou bilanciou.
HLAVNÉ BODY
V novembri 2008 EÚ schválila, že Maďarsku bude poskytnutých 20 miliárd EUR na roky 2008 až 2009. Finančné krytie sa malo poskytnúť prostredníctvom:
EÚ – 6,5 miliardy EUR v rámci jej programu pomoci pre platobnú bilanciu;
Medzinárodného menového fondu (MMF) – približne 12,5 miliardy EUR;
Svetovej banky – 1 miliarda EUR.
Výmenou za úvery Maďarsko súhlasilo, že zabezpečí pokrok v oblasti:
fiškálnej konsolidácie* a kontroly výdavkov;
reformy fiškálneho riadenia;
cenovej stability;
stability bankovníctva;
reforiem regulácie a dohľadu vo finančnom sektore;
rôznych štrukturálnych reforiem.
Celkovo bolo Maďarsku poskytnutých 5,5 miliardy EUR z EÚ a 8,7 miliardy EUR z MMF. Krajina nevyužila pomoc Svetovej banky.
Po skončení programu v novembri 2010 Európska komisia začala vykonávať dohľad po skončení programu a zorganizovala šesť misií preskúmania v krajine.
Dohľad sa skončil v januári 2015, keď Maďarsko splatilo viac ako 70 % úveru EÚ.
V novembri 2011 Maďarsko požiadalo o druhé kolo finančnej pomoci od EÚ. Napokon nebola potrebná, pretože krajine sa podarilo zabezpečiť si financovanie na medzinárodných trhoch.
ODKEDY SA ROZHODNUTIE UPLATŇUJE?
              
Uplatňuje sa od 5. novembra 2008.
KONTEXT
Vo februári 2002 Rada Európskej únie udelila EÚ právomoc poskytovať úvery krajinám EÚ, ktoré majú ťažkosti s platobnou bilanciou alebo pohybom kapitálu, alebo im takéto ťažkosti hrozia.
Táto finančná pomoc je dostupná len pre krajiny, ktoré nepoužívajú euro.
Maďarsko pôvodne požiadalo o pomoc v októbri 2008 v dôsledku závažných otrasov trhu a ťažkostí vlády s refinancovaním dlhu.
Ďalšie informácie:
Pomoc v súvislosti s platobnou bilanciou pre Maďarsko na webovej lokalite Európskej komisie
* HLAVNÉ POJMY
              
Fiškálna konsolidácia: postup znižovania deficitu verejných financií a nahromadeného dlhu.
HLAVNÝ DOKUMENT
            
Rozhodnutie Rady 2009/102/ES zo 4. novembra 2008 o poskytnutí strednodobej finančnej pomoci Spoločenstva Maďarsku (Ú. v. EÚ L 37, 6.2.2009, s. 5 – 6)
SÚVISIACE DOKUMENTY
            
Nariadenie Rady (ES) č. 332/2002 z 18. februára 2002, ktorým sa zavádza systém strednodobej finančnej pomoci pre platobné bilancie členských štátov (Ú. v. ES L 53, 23.2.2002, s. 1 – 3)
Následné zmeny nariadenia (ES) č. 332/2002 boli zapracované do pôvodného textu. Toto konsolidované znenie slúži len na dokumentačné účely.
Posledná aktualizácia 24.01.2017